वार्षिक परीक्षा से पहले रविवि में हड़ताल के संकेत
रायपुर। पं.रविशंकर शुक्ल विश्वविद्यालय में वार्षिक परीक्षा से पहले हड़ताल के संकेत मिलने लगे हैं। छह माह बाद विवि के कर्मचारी विरोध में उतर गए हैं। सोमवार को भोजनावकाश के दौरान उन्होंने विवि के खिलाफ नारेबाजी की।
संविदा अधिकारियों को हटाने, दैनिक वेतनभोगी को नियमित करने, कर्मचारियों की पदोन्नति समेत अन्य मांगे पूरी नहीं होने से कर्मचारियों में नाराजगी है। उनका कहना है कि प्रबंधन मांगों को पूरा करने में दिलचस्पी नहीं दिखा रहा है। ऐसा ही रहा तो सात जनवरी से अनिश्चतकालीन आंदोलन होगा। इस साल जून महीने में कर्मचारी अनिश्चितकालीन हड़ताल पर थे। करीब 12 दिनों तक ये काम से दूर रहे। इससे विवि का काम बुरी तरह प्रभावित रहा। खासकर विद्यार्थियों से संबंधित काम जैसे, माइग्रेशन, डिग्री समेत अन्य के लिए दिक्कतें आई।
एक बार फिर इसी तरह के आंदोलन की तैयारी में कर्मचारी हैं। विवि कर्मचारी संघ के अध्यक्ष श्रवण ठाकुर का कहना है कि पिछली बार जब आंदोलन पर गए थे, उस समय विश्वविद्यालय ने मांगों को पूरा करने के लिए एक महीने का समय मांगा था, कर्मचारी संघ ने छह महीने का समय दिया। लेकिन फिर भी मांगे पूरी नहीं हुई। संविदा अधिकारियों के सहारे सारा काम कराया जा रहा है। इसके साथ ही दैनिक वेतनभोगी कर्मचारियों को नियमित करने को लेकर भी विश्वविद्यालय दिलचस्पी नहीं दिखा रहा है। इस वजह से आंदोलन की रूपरेखा बनाई गई है।
hin_Deva hin_Deva hin_Deva hin_Deva